23. schôdza NR SR - 11.deň - B. popoludní
Dátum: 2024-12-10
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

26. Ďakujem veľmi pekne. Vážené kolegyne, vážení kolegovia, ja sa tiež chcem vyjadriť k tomu, prečo rokujeme v skrátenom konaní o tomto zákone. Osobne si myslím, že pán minister má ešte minimálne do konca mesiaca čas na to, aby poctivo sa stretol so zástupcami zdravotníkov a dohodol s nimi férovú dohodu už len z jedného prozaického dôvodu. Jeho kolegovia z HLAS-u a zo SMER-u v minulom volebnom období podpísali s lekárskymi odborármi, so zdravotníkmi to, čo im teraz chcú vziať. Čiže ak vaši kolegovia, pán minister, či zo SMER-u, alebo z HLAS-u raz hlasujú v parlamente za to, že tí zdravotníci majú mať tie podmienky z toho memoranda, majú mať všetky veci splnené a váš premiér to v opozícii obhajuje a hovorí, že za to treba hlasovať a že treba tým zdravotníkom pomôcť, tak mne to príde minimálne schizofrenické, že zrazu vy hovoríte, keď sa dostanete k moci, že už to neplatí. Tak buď to platí a stojím si za svojím slovom, alebo potom ste tých ľudí pred voľbami klamali, lebo ste boli v opozícii. Nehovorím teraz konkrétne k vám, hovorím o vašich kolegoch zo SMER-u, z HLAS-u, najmä o premiérovi Ficovi. Takže to je jedna vec, čo som chcel povedať. Ďalšia vec, pán minister, a aj ďalší členovia vlády, keď sa vás novinári pýtajú alebo konfrontujú vás s otázkami ohľadom zdravotníkov, tak vy sa snažíte navodiť dojem, že jedná sa len o zmrazenie valorizácie na budúci rok platov, že sa to týka len lekárov. Lenže platy budúci rok budú rozhodnutím vlády a vládnych poslancov zmrazené aj pre ďalšie zdravotnícke profesie, o ktorých pán minister nehovorí, vláda o tom mlčí a my vieme veľmi dobre, že sa jedná o platy psychológov, logopédov, fyzikov, farmaceutov, laboratórnych diagnostikov, liečebných pedagógov, zdravotníckych záchranárov špecialistov, verejných zdravotníkov špecialistov, zdravotníckych laborantov špecialistov, rádiologických technikov, platy farmaceutických laborantov a fyzioterapeutov špecialistov. Čiže nehovorme, že tu ide teraz len o tých lekárov, o tých zlých lekárov, ale ide aj o ďalšie povolania, ktoré pracujú v zdravotníctve. Vláda sa rozhodla siahnuť na platy zdravotníkov bez akejkoľvek diskusie s nimi. Oznámili ste im to cez kamery. Ja si to veľmi dobre pamätám, keď ste narýchlo urobili ten, ten, tú výmenu s pani ministerkou Dolinkovou, ktorá v podstate bola zrelá na uterák a oznamovali ste to tým zdravotníkom cez kamery v Prezidentskom paláci s pánom Pellegrinim a mysleli ste si, že vám to takto spapkajú všetci cez kamery. Toto nie je seriózny prístup. Ak vy tu hovoríte o tom, že peniaze nie sú, že tých 62 mil. aktuálne nie je v štátnom rozpočte, že musíme si uťahovať opasky, tak to sa robí, seriózny minister to urobí tak, že sa stretne s týmito odborármi, ktorí zastupujú tých zdravotníkov, nielen lekárov, ale aj tie ostatné povolania a povie im, vážení, na toto, na toto, na toto nie sú peniaze. Áno, je pravda, že sme vám to sľubovali, keď sme boli v opozícii, lebo vtedy nám to politicky vyhovovalo, no a teraz, bohužiaľ, nie je. Teraz, bohužiaľ, musí si pán Kaliňák nakúpiť, urobiť nejaké kšefty. Musí si nakúpiť lietadlá, aby sa mali na čom voziť naši hlavní predstavitelia na futbal, na formulu, neviem, kde všade chodia na tých lietadlách. A už, už tie lietadlá nie sú také pekné, už tie kožené sedačky už trošku stvrdli. Už sa nemôžeme pretekať s tými ostatnými ministrami, keď vystupujeme na tých letiskách a chceme sa frajerovať, kto prišiel na krajšom tryskáči. Toto treba tým zdravotníkom povedať. Potom treba povedať zdravotníkom, viete, no 4 mil. eur sa našli na kanceláriu pána prezidenta. 240 mil. eur pán Danko si vytrucoval na nové ministerstvo. 700 mil. si vytrucoval pán Kaliňák na kšefty na biznisy. No a toto keby ste povedali tým zdravotníkom, tak tým pádom by ste asi nepochodili, lebo, lebo fér by bolo povedať, že, pán Kaliňák, 700 mil. nemusíš mať, stačí ti 600 mil. a 100 mil. dajme tým zdravotníkom, ktorým sme to sľúbili, za ktoré sme hlasovali, poslanci SMER-u, neviem či tu ste? Akurát tí traja, možno pán Muňko, áno, pán Richter, ale vtedy ste za to hlasovali. Ja toto hlasovanie mám tuná pri sebe. Za SMER to bol pán poslanec Baláž Vladimír, pán poslanec Faič, Hambálek, Kondrót, Podmanický, Susko, Vaľová, pardon, Vaľová vtedy sa zdržala, pán Baška, pán Fico, Jarjabek, Kubánek, Richter, Šuca, Vážny, Blaha, Galis, Kamenický. Kamenický, minister financií vtedy hlasoval za to, keď bol v opozícii, že treba tým zdravotníkom. Teraz hovorí Lacko Kamenický, že nie sú peniaze, pardon, Ladislav Kamenický hovorí, že nie sú peniaze. Tak potom niečo tu nesedí. Keď raz hovoria v opozícii jedno, mali by to hovoriť aj v koalícii. Potom Muňko, pán poslanec, ktorý je tu, pán poslanec Saloň, Takáč, Zahorčák, Blanár, Habánik, Stredák a pán Valocký. Za HLAS, poslanci za HLAS tu boli tiež v opozícii a oni tiež hlasovali za to, že tým zdravotníkom to treba. Pán Puci, Erik Tomáš, Blcháč, Raši, Šutaj Eštok, Lašáková, Saková, Žiga, Kmec, Pellegrini, všetci títo poslanci tu sedeli a hlasovali, že zdravotníkom treba tie podmienky splniť. Treba im naplniť jednoducho to memorandum a áno, treba urobiť všetko pre to, aby tí zdravotníci nám tu ostali, aby neodchádzali do Čiech. Aby, aby tí medici, študenti, ktorí proste väčšina z nich chodí radšej do Čiech študovať, lebo vidia, v akom stave sú naše fakulty, vidia, v akom stave sú naše internáty, vidia, v akom stave sú tie prístroje, na ktorých sa môžu, môžu si testovať svoju prax, v akom stave sú nemocnice, kde reálne tú prax vykonávajú. Tí študenti hovoria, že jednoducho v tých Čechách je úplne iný svet, už len v Čechách je iný svet. Vláda a koalícia sa snažia presvedčiť verejnosť, že lekárom ide len o to, aby im na budúci rok zvýšili platy o 9,66 percenta. Spoliehajú sa na to, že ľudia nevedia, ako sa zvyšujú platy zdravotníkov v nemocniciach, v hospicoch, kúpeľoch a na záchrankách. Plat zdravotníka je násobok priemernej mzdy v národnom hospodárstve pred dvoma rokmi. Keď v roku 2023 vzrástli všetkým zamestnancom priemerné platy o 9,66 percenta, zdravotníkom sa idú zvýšiť o 9,66 percenta až v roku 2025, preto oni na to majú nárok. Zdravotníci teda dosiahnu navýšenie platov, ktoré už zamestnanci mali pred dvoma rokmi. Čiže nechcú nič iné, len to, čo mali ostatní zamestnanci na Slovensku pred dvoma rokmi. No a teraz si poďme povedať, čo sme my zaviedli v roku 2022, keď bola naša vláda pri moci. V zákone máme 25 zdravotníckych profesií. Dovtedy sa vždy hovorilo len o lekároch, poťažmo o sestrách. Ale nikto už nehovoril o tých ďalších, o tých sanitároch. O tých možno, ktorých si na prvú nikto nevšimne alebo nemajú možno až taký výtlak, alebo nevedia, nemajú takých odborárov, ktorí im pred kamerami budú bojovať za ich platy. Ale je tam ďalších, hovorím, 23 zdravotníckych povolaní, ktorí tiež v tom zdravotníctve robia a mnohokrát tí ľudia, ktorí tam robia, robia za oveľa menšie mzdy, ale možno niekedy urobia viacej pre toho pacienta, možno tou ľudskosťou alebo tou namáhavou prácou, ako ďalší a ostatní zdravotnícki pracovníci.